Diari Oficial de la Generalitat Valenciana


Sumari del DOGV 2670, del 18-01-1996 (1996/837283)

ORDRE de 29 de desembre de 1995, de la Conselleria de Treball i Afers Socials, per la qual es regulen les mesures de foment d'ocupació juvenil en barris d'acció preferent (BAP) per a l'exercici de 1996.
----------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1995/12/29/(2)/dof/vci/html**

### Dades del document

Número de DOGV
:   2670

Data del DOGV
:   18-01-1996

Secció del DOGV
:   DISPOSICIONS GENERALS

Número del document
:   1996/837283


Data del document
:   29-12-1995

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 29 de desembre de 1995, de la Conselleria de Treball i Afers Socials, per la qual es regulen les mesures de foment d'ocupació juvenil en barris d'acció preferent (BAP) per a l'exercici de 1996.   
La Generalitat Valenciana té entre els seus objectius principals combatre l'atur i, sobre tot, fer-ho en aquells sectors més desfavorits i que, en conseqüència, poden tendir a la marginació.  
Entres aquests factors figura el constituït per joves en barris, àrees i zones urbanes desfavorides i, en particular, en aquelles zones declarades per la Conselleria de Treball i Afers com a barris d'acció preferent (BAP).  
Amb aquesta ordre vol contribuir-se a l'aparició d'iniciatives empresarials, promogudes per ens locals i entitats sense ànim de lucre que operen en BAP. Les esmentades iniciatives, ajudades per la Conselleria de Treball i Afers Socials, han de traduir-se en l'aparició de llocs de treball ocupats per joves.  
Per això, i de conformitat amb la disposició final primera del Decret 57/1988, de 25 d'abril, del Consell de la Generalitat Valenciana i fent ús de les atribucions que em confereix l'article 35, apartat 2), de la Llei 5/1983, de 30 de desembre, de Govern Valencià, i l'article 347.11 de la Llei d'Hisenda Pública de la Generalitat Valenciana,  
ORDENE  
Article primer. Destinataris  
Els ens locals i les entitats sense ànim de lucre que actuen en els barris, àrees i zones urbanes desfavorides que hauran estat declarades com a barris d'acció preferent (BAP) i que contracten aturats menors de 25 anys són els destinataris d'aquestes ajudes tendents a fomentar l'ocupació.  
Article segon. Requisits  
1. Els contractes seran de duració determinada i es concertaran per un període mínim de sis mesos.  
2. Els esmentats contractes s'hauran de formalitzar amb joves menors de 25 anys que estiguen inscrits com a demandants d'ocupació en l'INEM i que tinguen la residència en BAP.  
3. Cada entitat destinatària d'aquestes ajudes haurà de generar com a mínim quatre llocs de treball, a més d'evidenciar una efectiva utilitat social i de proporcionar oportunitats d'inserció laboral.  
4. Els projectes d'actuació (obres i/o serveis) es realitzaran en règim de gestió directa.  
Article tercer. Ajudes i quanties  
1. Es concedirà fins a 850.000 pessetes per cada lloc de treball general, que es prorratejarà d'acord amb la duració.  
2. Malgrat el que s'ha dit en el punt anterior, s'incrementaran les ajudes fins a 1.750.000 pessetes per cada lloc de treball generat sempre que els contractes tinguen una duració mínima d'un any i que tinguen un interés social gran.  
3. La modalitat de contractació serà la regulada pel Reial Decret 2.546/1994, per a obra o servei determinat.  
Article quart. Sol·licitud, documentació i termini  
1. Les entitats que vulguen beneficiar-se de les ajudes establides en aquesta ordre, ho sol·licitaran, segons el model annex I, en les direccions territorials de Treball i Afers Socials de les províncies respectives, sense perjudici del que disposa l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A aquesta sol·licitud, que anirà subscrita per l'alcalde o pel representant de l'entitat respectiva, s'adjuntarà necessàriament la següent documentació:  
- Memòries de les obres o serveis i, si s'escau, el projecte quan per la seua quantia i volum així ho exigisquen les disposicions legals i reglamentàries vigents. En qualsevol cas, les memòries o projectes hauran de contenir un pressupost detallat per partides i, quan es referisca a obres, per unitats i preus unitaris.  
- Plànol de localització.  
- Certificat de no rebre altres ajudes concedides per institucions públiques o privades per a la mateixa finalitat sol·licitada ara.  
2. El termini de presentació de sol·licituds és de trenta dies naturals comptadors des de la data de publicació d'aquesta ordre al Diari Oficial de la Generalitat Valenciana.  
Article cinqué. Competència, resolució i recursos  
1. Rebudes les sol·licituds, les direccions territorials de Treball les verificaran. Quan una sol·licitud no reunisca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú, o no siga adjuntada la documentació que, d'acord amb aquesta ordre, resulte exigible; es requerirà l'interessat perquè, en el termini de 10 dies, repare la falta o adjunte els documents preceptius, amb la indicació que, si no ho fa així, és considerarà que desisteix en la seua petició i s'arxivarà l'expedient.  
2. La resolució escaurà al director general de Treball.  
3. El termini màxim de resolució serà de 30 dies naturals comptadors des de la data d'acabament del termini de presentació de sol·licituds, fixat en aquesta ordre. Transcorregut el termini esmentat sense que hi haja una resolució expressa, s'entendrà estimada l'ajuda sol·licitada en qüestió.  
4. Contra la resolució del director general de Treball es podrà interposar un recurs ordinari davant el conseller de Treball i Afers Socials, en el termini d'un mes comptador des de la notificació o publicació de la resolució, d'acord amb el que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Article sisé. Pagament i justificació  
1. Les subvencions concedides es pagaran en presentar-se la documentació següent:  
- Oferta d'ocupació de les contractacions efectuades, degudament registrades en les oficines d'ocupació de l'INEM o actes de selecció.  
- DNI, document i acreditació de la situació prèvia de desocupació dels treballadors contractats.  
- Contractes visats per les oficines d'ocupació i documentació d'alta i/o afiliació a la Seguretat Social dels treballadors contractats.  
- Acreditació de la residència de cada treballador, mitjançant qualsevol document fefaent.  
2. No es podrà justificar a càrrec de les subvencions concedides cap contractació amb un inici posterior al 31 d'octubre de 1996.  
3. Si per causes no imputables a les entitats destinatàries es produeix el cessament d'algun treballador abans de l'expiració del termini de duració del contracte, s'haurà de substituir per un altre treballador en les mateixes condicions, com a mínim, i per un temps equivalent al que falte per a l'acabament del període esmentat. En cas contrari, es minorarà proporcionalment l'import de l'ajuda, després d'escoltar l'entitat afectada.  
DISPOSICIONS FINALS  
Primera  
Mitjançant una ordre de la Conselleria de Treball i Afers Socials es determinarà la dotació pressupostària que atenga a aquestes ajudes i quedarà condicionada la concessió i quantia d'aquestes al compliment dels requisits fixats en aquesta ordre i, a més, a l'existència de crèdit pressupostari adequat i suficient amb aquesta finalitat, habilitat en els pressupostos de la Generalitat Valenciana per a l'exercici de 1996.  
En cap cas no s'imputaran les sol·licituds desestimades per aquesta causa a exercicis econòmics posteriors.  
Segona  
Es faculta el director general de Treball per a dictar totes les normes que calga per al desenvolupament del que disposa aquesta ordre.  
Tercera  
Aquesta ordre entrarà en vigor el mateix dia de la seua publicació en el Diari Oficial de la Generalitat Valenciana.  
València, 29 de desembre de 1995  
El conseller de Treball i Afers Socials,  
JOSÉ SANMARTíN ESPLUGUES


Còpia Permalink ELI